**E L Ő T E R J E S Z T É S**

# Szombathely Megyei Jogú Város Közgyűlésének 2018. december havi rendes ülésére

**Javaslat műfüves labdarúgó pályák építésére**

A Magyar Labdarúgó Szövetség (a továbbiakban: MLSZ) a labdarúgás stratégiai koncepciójához illeszkedő sportfejlesztési programot dolgozott ki, melynek keretében az önkormányzatokkal együttműködve futballpályákat kívánnak létesíteni országszerte.

A 2012 óta működő Országos Pályaépítési Programjának keretén belül hirdette meg az előterjesztés tárgyát is képező Óvodai Pályaépítési Programot. A támogatás igénybevételének eljárásrendje „zártkörű” – nyílt pályázati felhívás nem kerül kiírásra, a pályázaton 23 megyei jogú város önkormányzata vehet részt. A teljes beruházási költség 90%-át az MLSZ, míg a fennmaradó 10%-ot az önkormányzatnak kell biztosítania. (Szombathely Megyei Jogú Város Önkormányzatának egy pályára vonatkozóan a költsége 1.491.537 Ft).

Szombathely Megyei Jogú Város Önkormányzata három pályára nyújtja be pályázatát, aminek keretében kizárólag „grundméretű” 14 x 26 méteres, homokkal töltött műfüves labdarúgó pálya építhető. Az ingatlan kiválasztása a pályaépítési program kiírása alapján feltételekhez kötött, amiben teljesülnie kell, hogy az érintett ingatlannak önkormányzati tulajdonban kell lennie, a pályáknak az óvodák által jól megközelíthető helyen kell elhelyezkedniük, biztosítani kell a labdarúgó pályák hét évi határozott időtartamú sportcélú felhasználását, továbbá az ingatlan tulajdonosa nem lehet a Magyar Állam.

A pályázati kiírás alapján megfelelő helyszín a Városligeti Sporttelep, (9700 Szombathely, Markusovszky utca 6.) amely a Szombathelyi Sportközpont és Sportiskola Nonprofit Kft. kezelésébe tartozik.

A projekt keretében elkészülő új pályák lehetőséget biztosítanak Szombathely központi részén óvodai, iskolai sportrendezvények lebonyolítására, városi diáksport napoknak, rekreációs sporttevékenységeknek, valamint alkalmasak óvodai és iskola időn kívüli szabadidős sporthasználatra, Bozsik-programok lebonyolítására. A pályák méretei kifejezetten igazodnak óvodai, iskolai csoportok sportfoglalkozásához. A beruházási programnak fő célja, hogy a gyerekeket egészséges életre, a mozgás szeretetére nevelje, egyúttal biztosítsa a sportoláshoz szükséges optimális feltételeket.

A pályák azon túl, hogy többféle sportág gyakorlásához, elsajátításához biztosítanak felületet, alkalmasak aktív sportolók sérülés utáni rehabilitációjához, gyógytornászi tréningek, jóga gyakorlatok és egyéb sportmozgásformák lebonyolításához. Szerkezetüket úgy alakítják és fejlesztik ki, hogy azon számos mozgásfejlesztő és koordinációt javító gyakorlat biztonságosan végezhető legyen.

A homokkal töltött minőségi műfüves talaj kiváló sportolási lehetőséget nyújt, további előnyei a tartósság és a könnyű karbantartás. A biztonságos sportolás érdekében a pályákat az alap- és oldalvonalak mentén palánkkal rögzített formában készítik el, továbbá a palánkrendszer a labdafogó hálóval együtt egy egységet képez. A pálya tartozéka továbbá két darab a talajhoz rögzített kézilabda kapu hálóval (300 x 200) cm., négy darab (200 x 100) cm. kiskapu hálóval (műszaki leírás; 1. számú melléklet).

A terület előterjesztésben foglalt korszerűsítése előrevetíti a további sport irányú fejlesztés lehetőségét, illetve szükségszerűségét is. Az új pályák létrejöttével feltételezhetően növekszik a létesítményt rendszeresen használók köre, ezáltal az igénybe vevő sportbarátok elvárásainak kielégítése szükségszerűvé válik. A sportinfrastruktúra fejlesztése, modernizálása (élőfüves labdarúgó pálya, épület, kiszolgáló helységek) – egységben a műfüves labdarúgó pályákkal – lehetőséget nyújtanak nagyobb sportrendezvény megvalósításához.

A jövőben, a megújult valóban korszerű létesítmény garantálja a gyerekek és a sportolni vágyók számára az elengedhetetlen mindennapi mozgás igényét, ezáltal a mozgáskultúrájuk fejlesztését.

Sikeres pályázat esetén Szombathely Megyei Jogú Város Önkormányzata és az MLSZ hét évre szóló együttműködési megállapodást köt (2. számú melléklet). A végső döntést az MLSZ elnöksége hozza meg legkésőbb 2019. február 28-ig. A döntést követően az MLSZ illetékes szervezete bonyolítja le a kivitelezői tendert és az építkezést. A pályák felépítésére előreláthatólag 2019. december 31-ig kerül sor. Az Óvodai Pályaépítési Program keretében megvalósuló műfüves labdarúgó pályák benyújtásának pályázati határideje 2019. január 15.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. november „ ”**

**/: Dr. Puskás Tivadar :/**

**HATÁROZATI JAVASLAT**

**…./2018. (XII. … .) Kgy. számú határozat**

Szombathely Megyei Jogú Város Közgyűlése a „Javaslat műfüves labdarúgó pályák építésére” című előterjesztést megtárgyalta, és az alábbi döntést hozta:

1. Szombathely Megyei Jogú Város Közgyűlése elhatározza az Óvodai Pályaépítési Program keretében megvalósuló 3 darab 14x26 méteres műfüves pálya építésére vonatkozó pályázat benyújtását.
2. Szombathely Megyei Jogú Város Közgyűlése a projekt megvalósításának helyszíneként a Szombathelyi Sportközpont és Sportiskola Nonprofit Kft. kezelésében lévő Városligeti Sporttelep területét jelöli ki.
3. Szombathely Megyei Jogú Város Közgyűlése jóváhagyja a Magyar Labdarúgó Szövetség és Szombathely Megyei Jogú Város Önkormányzata között létrejövő Óvodai Pályaépítési Program együttműködési megállapodását az előterjesztés 2. számú melléklete szerinti tartalommal, és sikeres pályázat esetén felhatalmazza a Polgármestert a szerződés aláírására.
4. A Közgyűlés elhatározza, hogy a sikeres pályázat esetén a projekt megvalósulása érdekében a szükséges önrészt biztosítja Szombathely Megyei Jogú Város Önkormányzata a 2019. évi költségvetésében.
5. A Közgyűlés felkéri a Polgármestert, hogy vizsgálja meg a Városligeti Sporttelep további sportfejlesztésének lehetőségeit.

**Felelős:** Dr. Puskás Tivadar, polgármester

Koczka Tibor, alpolgármester

Illés Károly, alpolgármester

Molnár Miklós, alpolgármester

Dr. Károlyi Ákos, jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője).

**Határidő:** 2019. január 15. (az 1. és 2. pont vonatkozásában).

2019. március 31. (a 3. pont vonatkozásában).

Szombathely Megyei Jogú Város költségvetésének elfogadása (a 4. pont vonatkozásában).

2019. június 30. (az 5. pont vonatkozásában).